L-UE taħdem biex tipproteġi lit-tfal u l-familji tagħna L-UE tagħmilha eħfef u aktar malajr għal deċiżjonijiet dwar id-divorzju, is-separazzjoni legali u l-annullament taż-żwieġ, kif ukoll dwar kwistjonijiet ta' responsabbiltà tal-ġenituri u ħtif internazzjonali ta' minuri biex jiġu applikati bejn il-fruntieri. Il-Kunsill illum adotta reviżjoni tal-hekk imsejjaħ Regolament Brussell IIa li jistabbilixxi regoli dwar il-ġurisdizzjoni, ir-rikonoxximent u l-infurzar ta' deċiżjonijiet fi kwistjonijiet matrimonjali u kwistjonijiet ta' responsabbiltà tal-ġenituri, kif ukoll dwar ħtif intra-UE ta' minuri. Wieħed mill-objettivi ewlenin tar-reviżjoni huwa li jittejbu r-regoli legali attwali li jipproteġu lit-tfal f'każijiet ta' tilwim transkonfinali dwar ir-responsabbiltà tal-ġenituri, bħal dawk relatati mal-kustodja, id-drittijiet ta' aċċess u l-ħtif ta' minuri. Ana Birchall, deputat Prim Ministru ad interim u Ministru għall-Ġustizzja tar-Rumanija, qalet: "L-aħjar interess u l-benesseri tat-tfal tagħna jridu jiġu l-ewwel. Ir-regoli l-ġodda li qbilna dwarhom illum ser jiżguraw li l-ħtif internazzjonali ta' minuri u kwistjonijiet transkonfinali oħra ta' responsabbiltà tal-ġenituri jiġu ttrattati b'mod aktar rapidu u effiċjenti, u li d-deċiżjonijiet jiġu infurzati malajr. Iż-żmien huwa essenzjali u ħajjet it-tfal ma tistax titħarbat bla bżonn minħabba problemi ta' kooperazzjoni ġudizzjarja transkonfinali''. Ir-regoli l-ġodda jemendaw diversi aspetti tar-Regolament eżistenti Brussell IIa u jipprevedu b'mod partikolari: regoli aktar ċari dwar l-opportunità għall-minuri li jesprimu l-fehmiet tagħhom bl-introduzzjoni ta' obbligu li l-minuri jingħataw opportunità ġenwina u effettiva biex jesprimu fehmiethom; abolizzjoni totali tal-exequatur għad-deċiżjonijiet kollha fi kwistjonijiet ta' responsabbiltà tal-ġenituri. Dan ser jiffranka l-ħin u l-flus għaċ-ċittadini kull meta jkun meħtieġ li deċiżjoni tiċċirkola minn stat membru għal ieħor. Din l-abolizzjoni tal- hija akkumpanjata minn għadd ta' salvagwardji proċedurali; regoli aħjar u aktar ċari dwar każijiet ta' ħtif intra-UE ta' minuri bl-introduzzjoni, pereżempju, ta' skadenzi ċari biex jiżguraw li dawn il-każijiet jiġu ttrattati bl-aktar mod mgħaġġel; regoli aktar ċari dwar iċ-ċirkolazzjoni ta' strumenti awtentiċi u ftehimiet extraġudizzjarji . It-test jipprevedi li l-ftehimiet dwar id-divorzju, is-separazzjoni legali jew kwistjonijiet ta' responsabbiltà tal-ġenituri jitħallew jiċċirkolaw meta jkunu akkumpanjati miċ-ċertifikat rilevanti. dispożizzjonijiet aktar ċari dwar it-tqegħid ta' minuri fi stat membru ieħor , inkluż il-ħtieġa li jinkiseb kunsens minn qabel għal kull tqegħid, ħlief meta minuri jitqiegħed ma' ġenitur; armonizzazzjoni ta' ċerti regoli għall-proċedura ta' infurzar . Filwaqt li l-proċedura tal-infurzar tibqa' rregolata mil-liġi tal-istat membru tal-infurzar, ir-regolament jinkludi xi raġunijiet armonizzati għas-sospensjoni jew ir-rifjut tal-infurzar, biex b'hekk tingħata aktar ċertezza legali lill-ġenituri u lit-tfal. Kuntest Il-proposta ġiet ippreżentata mill-Kummissjoni fit-30 ta' Ġunju 2016. Hija soġġetta għall-proċedura leġislattiva speċjali li tirrikjedi l-unanimità fil-Kunsill wara konsultazzjoni tal-Parlament Ewropew. L-Istati Membri kollha, ħlief id-Danimarka, jieħdu sehem fl-adozzjoni u l-applikazzjoni ta' din il-leġislazzjoni. L-opinjoni tal-Parlament dwar il-proposta tal-Kummissjoni ngħatat fit-18 ta' Jannar 2018. Il-Parlament imbagħad ġie kkonsultat għal darb' oħra u ta opinjoni oħra, dwar it-test tal-approċċ ġenerali tal-Kunsill, fl-14 ta' Marzu 2019. Passi li jmiss Ir-regoli l-ġodda se japplikaw tliet snin wara l-pubblikazzjoni tar-regolament fil-ġurnal uffiċjali. Regolament tal-Kunsill dwar il-ġurisdizzjoni, ir-rikonoxximent u l-infurzar ta' deċiżjonijiet fi kwistjonijiet matrimonjali u kwistjonijiet ta' responsabbiltà tal-ġenituri u dwar sekwestru internazzjonali ta' minuri (riformulazzjoni) - Test finali L-opinjoni tal-Parlament Ewropew dwar ir-Regolament Brussell IIa - 18 ta' Jannar 2018 Riżoluzzjoni tal-Parlament Ewropew dwar ir-Regolament Brussell IIa - 14 ta' Marzu 2019 Ara l-paġna tal-laqgħa